Letzigrund

Letzigrund je stadion u Zürichu i dom FC Züricha. Na njemu trenutno igra i Grasshopper budući da je njegov stadion u izgradnji. Jedan je od rijetkih stadiona koji je manje poznat po nogometu, a više po legendarnom atletskom mitingu, Weltklasse Zürich, koji se održava svake godine krajem augusta i koji je dio Dijamantne lige. Letzigrund se često koristi i za koncerte. Stari stadion Otvoren je 22. novembra 1925, a bio je vlasništvo FC Züricha. 1937, tokom Velike depresije, vlasnik je postao grad Zürich i tako je ostalo do danas. Veće rekonstrukcije stadiona izvršene su 1947, 1958, 1973. i 1984. Rasvjeta je dodana 1973. Prvi koncert održan je 1996. Kapacitet je bio 25.000 mjesta. Dimenzije travnjaka bile su 105 x 68 m, s atletskim borilištima. Osim ovog terena, postojala su još 3 (2 s prirodnom i 1 s vještačkom travom). Stari Letzigrund također je imao restoran i bar u svom sklopu. Najveća posjeta zabilježena je 26. 6. 1997. na koncertu Celine Dion, održanom u sklopu turneje Falling Into You, kad se okupilo 75.000 ljudi. Stadion je rasprodan i 4 godine kasnije (2 večeri uzastopno) kad je koncert održala Tina Turner u sklopu veoma uspješne turneje Twenty Four Seven. 6. septembra 1991. na Letzigrundu je trebala nastupiti australijska rock-grupa AC/DC tokom svoje svjetske turneje Razors Edge, ali je koncert otkazan. Novi stadion U januaru 2005. UEFA je odobrila planove da se stadion ponovo izgradi za Evropsko prvenstvo 2008, na kojem je Letzigrund bio domaćin triju utakmica. Novi stadion otvoren je 30. augusta 2007. Prvi sportski događaj koji je održan na njemu bio je Weltklasse samo 8 dana poslije otvaranja. Miting je posmatralo 26.500 gledalaca. Prvu nogometnu utakmicu na novom Letzigrundu odigrali su gradski rivali FC Zürich i Grasshopper 16 dana kasnije. Na Euru 2008. kapacitet je bio povećan na 30.000 mjesta. Današnji kapacitet iznosi 25.000 gledalaca za nogometne utakmice, 30.000 za atletski miting i 50.000 za koncerte. Galerija Reference Vanjski linkovi Službena stranica (de) (en) Stadion Letzigrund (ru)